Bergesen leide seg Ferrari da han ble dødssyk
Den tidligere NHO-toppen lot ikke kreftsykdommen stoppe ham fra å leve ut en guttedrøm på slutten: I sommer leide han seg Ferrari. Finn Bergesen ble i dag minnet med flotte ord av et samlet norsk næringsliv og ikke minst hos «motstanderen» LO. LO-leder Roar Flåthen sa at Bergesen var raus, løsningsorientert og en mann som skapte stor tillit og som det var lett å like.Den tidligere NHO-sjefen døde tirsdag ettermiddag, 67 år gammel, etter at kreft i bukspyttkjertelen hadde spredt seg. Hans bortgang ble tatt imot med tårer i NHO-huset på Majorstua i dag. Bergesen ledet dem gjennom ti år frem til 2009. For Kristin Skogen Lund har de siste dagene vært meget spesielle. Bergesen var hennes mentor og venn, som støttet henne da hun ble NHO-president i 2010 og som ga henne råd nå som hun ble NHO-sjef: Mandag ble hun valgt. Tirsdag døde Bergesen. - Jeg fikk en sms fra mobilen hans like før pressekonferansen mandag, da det ble kjent at jeg skal bli NHO-sjef. Det var fra familien til Finn. De var samlet rundt sykesengen og hilste så mye og gratulerte. De sa at han skulle følge med på tv-sendingen fra pressekonferansen. Det var utrolig sterkt, sier en sorgtung Skogen Lund. Det ble hans siste hilsen til henne.I går opplevde hun å bli klemt og hjertelig gratulert som ny sjef, og klemt og kondolert, på samme tid. Smil og tårer om hverandre. - Finn var så full av kunnskap og livserfaring, Han var som et levende leksikon. For en nykommer som meg, var det fantastisk å ha ham. I debatter jeg har deltatt i, har jeg tenkt at jeg kunne ønske meg et sugerør inn i hjernen hans, sier hun. Utenfor veier flagget på halv stang. Hun greier ikke å holde tårene tilbake. - Vårt vennskap startet lenge før jeg ble tilknyttet NHO. Han ønsket å få meg inn som tillitsvalgt. Bergesen var veldig klar på at man må tørre for å komme noen vei.- Han hadde mye større tro på meg, enn jeg selv hadde. Han sa at det bare sitter i mitt hode, og at det handler om å ville. Han er en av de som virkelig har løftet meg frem her i livet. - Bidro han med råd da du sa ja til å bli kandidat som ny NHO-sjef i slutten av august? - Vi pratet mye om det. Han sa at «dette vil du klare». Samtidig var han nyansert og resonnerte om det faktisk var riktig: Han forklarte meg om hvor tøft det kan være, hva jeg skal igjennom og hva jeg skal utsettes for. Han fortalte også hva som skal til for å lykkes, hva som er realistisk å få til og hva jeg bør la ligge. - Hva bør ligge? - Det blir mellom Finn og meg.Hun sier at han i motsetning til mange andre som blir alvorlig syk, åpnet dørene. - Han lukket seg ikke inne med familien, men lot andre ta del i den vanskelige tiden. Han tok meg med på den mentale reisen det er å forberede seg på å dø. Måten han gjorde det på, med styrke, glede og verdighet, er noe mange kan lære av, sier hun: Bergesen grep livet når han visste det ville endte. - I sommer ville han leve ut en guttedrøm, og leide seg en Ferrari. Han tok med familien en uke til Danmark, tok med venner på turer og dro på hytten. Han voktet hver time han hadde igjen. Hun sier mange opplevde å få komme inn på ham gjennom den tunge tiden, de siste månedene. - Det var flott for oss som fikk oppleve det. Jeg var utrolig glad i ham. Han var som en farsskikkelse for meg. Hun sier at det nok dessverre var mange som ikke fikk oppleve den lune humoren til Bergesen. - I det ytre var han formell, men de som fikk lære ham å kjenne opplevde at han var en moderne mann, løpende nysgjerrig, med godt humor og alltid en lun replikk. Det er en side ved ham som nok ikke alle så.
Bare timer før hun skulle stå frem som ny NHO-sjef fikk Kristin Skogen Lund (46) den siste hilsenen fra sin mentor. Tirsdag døde Finn Bergesen.